ג'ון דייוויס (מושל רוד איילנד)

ג'ון ויליאם דייוויס (באנגלית: John William Davis; ) היה פוליטיקאי אמריקאי מרוד איילנד, איש המפלגה הדמוקרטית, שכיהן כחבר הסנאט של רוד איילנד בשנים 1885–1886 וב-1892, כמושל רוד איילנד ה-38 וה-41 בשנים 1887–1888 ובשנים 1890–1891, בהתאמה, וכראש עיריית פוטאקט ב-1897.

ראשית חייו
ג'ון דייוויס נולד בחווה של משפחתו בעיירה רהובות (רחובות ) שבמסצ'וסטס, כבנם של ג'ון דייוויס השלישי ושל ננסי דייוויס. הוא התחנך בבתי ספר ציבוריים בעיירת הולדתו, ובבית ספר פרטי בפוטאקט שברוד איילנד. לפני שנכנס לפוליטיקה, הוא היה מעורב במגוון של עיסוקים. ב-1844 הוא עבר לפרובידנס והיה לשוליה של בנאי באבן. הוא גם קיבל הסמכה כמורה, ובמשך כמה שנים נסע ברחבי מדינות הדרום כדי לעסוק בשני המקצועות. לאחר מכן החל דייוויס בשותפות עם אחיו בעסק של תבואה ואספקה ברחוב סאות' ווטר בפרובידנס שפעל בשנים 1850–1890.

במלחמת האזרחים האמריקאית שירת דייוויס במיליציה של רוד איילנד, בתחילה ביחידת רגלים, ובהמשך ביחידה מקומית שנודעה כמשמר הסוסים של פרובידנס.
ראשית הקריירה הפוליטית
תפקידו הראשון של דייוויס בפוליטיקה היה חבר מועצת העיר פרובידנס מטעם המפלגה הדמוקרטית ב-1854.

ב-1877 הוא עבר לפוטאקט כדי לשמש כמנהל בית הקברות ריברסייד  שבעיר. הוא התגורר בשטחי בית הקברות בבית השער שלו שהיה בנוי אבן בצורת מתומן. דייוויס שימש בכמה משרות מקומיות בפוטאקט. ב-1882 וב-1885 הוא היה חבר מועצת העיר, ולאחר מכן ועד 1886 הוא כיהן כחבר הסנאט של רוד איילנד.

לאחר תום כהונתו בסנאט מונה דייוויס על ידי עמיתו למפלגה, הנשיא גרובר קליבלנד, כמעריך סחורות מיובאות עבור מחוז פרובידנס של המכס של ארצות הברית.
מושל רוד איילנד
דייוויס כיהן בשתי תקופות כהונה לא רצופות של שנה כל אחת כמושל רוד איילנד. הוא היה מושל המדינה הדמוקרטי הראשון מאז שנות ה-50 של המאה ה-19, והמושל הראשון שהיה תושב פוטאקט מאז ג'וזף ג'נקס  בשנות ה-30 של המאה ה-18. ממשלו הפרוגרסיבי נודע במתן זכות ההצבעה למהגרים באופן זהה לזו של ילידי המדינה, הרחבת זכות הבחירה לנשים, מיסוד קו הגבול בין רוד איילנד לבין קונטיקט, ורפורמה בחוקי הבחירות ובבתי היתומים.
תקופת כהונתו הראשונה
ב-1887 התמודד דייוויס בבחירות למשרת המושל מטעם המפלגה הדמוקרטית, והביס את המושל המכהן, הרפובליקני ג'ורג' וטמור. דייוויס זכה בתמיכתם של רפובליקנים רבים, שלא היו שבעי רצון מהנהגת מפלגתם.

במהלך תקופת כהונתו הראשונה כמושל, אושר התיקון על מתן זכות הבחירה לנשים בחוקת המדינה, סודר קו הגבול בין רוד איילנד לבין קונטיקט, וננקטו צעדי רפורמה בחוקי הבחירות כדי למנוע מעשי הונאה. בבחירות של 1888 הובס דייוויס על ידי מועמד הרפובליקנים רויאל צ. טאפט, אך ב-1889 התמודד שוב מול הרברט לאד.
בין שתי הכהונות
עד 1893 הייתה בחוקת רוד איילנד דרישה להשגת רוב קולות למועמד למשרת המושל. כלומר, אם אף אחד מהמועמדים לא קיבל רוב מוחלט של הקולות, הועברה משימת ההחלטה על זהות המנצח בבחירות לידי האספה הכללית של המדינה. מקרים כאלו התרחשו במשך ארבע שנים בשנים 1889–1893, שבהן עלייתה של מפלגת האיסור גרמה לכמה מערכות בחירות להסתיים בהעברתם להחלטת בית המחוקקים. שלוש פעמים, בשנים 1889, 1890 וב-1891, קיבל דייוויס כמועמד הדמוקרטים יותר קולות בהשוואה ללאד הרפובליקני בבחירות למשרת המושל, אך הוא לא זכה ברוב מוחלט של קולות הבוחרים. פעמיים החליטה האספה הכללית בעד לאד (ב-1889 וב-1891), ופעם אחת (ב-1890) בעד דייוויס. מצב עניינים זה תוקן בסופו של דבר בנובמבר 1893 עם אימוץ התיקון העשירי לחוקת רוד איילנד, שאפשר למועמד שזכה במרבית הקולות להיבחר כמושל.

תקופת כהונתו השנייה
במהלך תקופת כהונתו השנייה של דייוויס כמושל, ניתנה למושל הסמכות למנות ועדה שתבצע הגהה וקודיפיקציה של חוקים כללים. הוקצו גם תקציבים להשלמת בנייתו של מעון לחיילים. דייוויס דאג לבנייתו של אולם הקולג' באוניברסיטת רוד איילנד, שהיה אז המבנה הגדול ביותר בקמפוס האוניברסיטה. כשעלה הבניין באש ב-1895 ונבנה מחדש, שונה שמו לבניין דייוויס לכבודו.

בבחירות של 1891 הובס דייוויס שוב, אך לא פרש מפעילותו בפוליטיקה. ב-1892 הוא נבחר שוב לסנאט המדינתי מטעם פוטאקט. ב-1897 הוא נבחר כראש עיריית פוטאקט.
חיים אישיים
דייוויס היה נשוי שלוש פעמים. ב-1855 הוא נשא לאישה את לידיה וילבר קניון, שנפטרה ב-1859. ב-1862 הוא נישא בשנית לאמילי פורטר גוף, שיחד איתה הביא לעולם שני ילדים עד פטירתה ב-1885. הוא נישא בשלישית ב-1895 למריטה פ. פירס. דייוויס גדל במשפחה שהחזיקה באמונה המתודיסטית, אך בהמשך היה לאפיסקופלי.

ג'ון דייוויס נפטר בפטואקט ב-25 בינואר 1907. הוא נטמן בבית הקברות ריברסייד שבעיר, שאותו הוא ניהל קודם לכן.
לקריאה נוספת
 Sobel, Robert, Raimo, John, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, p. 1358

קישורים חיצוניים

 ג'ון דייוויס באתר אגודת המושלים הלאומית 
 ג'ון דייוויס באתר The Political Graveyard 


הערות שוליים

קטגוריה:מושלי רוד איילנד
קטגוריה:מושלי מדינות ארצות הברית מהמפלגה הדמוקרטית
קטגוריה:חברי האספה הכללית של רוד איילנד
קטגוריה:ראשי עיריות ברוד איילנד
קטגוריה:אמריקאים שנולדו ב-1826
קטגוריה:אמריקאים שנפטרו ב-1907